32001R0077
L 011/14
JURNALUL OFÍCIAL AL UNIUNII EUROPENE
REGULAMENTUL (CE) NR. 77/2001 AL COMISIEI
din 5 ianuarie 2001
de modificare a anexelor la Regulamentul (CE) nr. 1547/1999 și la Regulamentul (CE) nr. 1420/1999 al Consiliului în ceea ce privește transporturile de anumite tipuri de deșeuri către Albania, Brazilia, Bulgaria, Burundi, Jamaica, Maroc, Nigeria, Peru, România, Tunisia și Zimbabwe
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și la ieșirea din Comunitatea Europeană (1), astfel cum a fost modificat ultima dată prin Decizia 1999/816/CE a Comisiei (2), în special articolul 17 alineatul (3),
având în vedere Regulamentul (CE) nr. 1420/1999 al Consiliului din 29 aprilie 1999 de stabilire a normelor și procedurilor comune aplicabile transporturilor de anumite tipuri de deșeuri către anumite țări nemembre ale OCDE (3), astfel cum a fost modificat ultima dată prin Regulamentul (CE) nr. 1208/2000 al Comisiei (4), în special articolul 3 alineatul (5),
întrucât:
(1)
În ianuarie 2000, Comisia a adresat o „notă verbală” tuturor țărilor nemembre ale OCDE [precum și Ungariei și Poloniei care nu aplică deocamdată Decizia OCDE C(92) 39 final]. Scopul acestei „note verbale” era triplu: (a) informarea acestor țări cu privire la noile regulamente comunitare; (b) solicitarea confirmării pozițiilor respective menționate în anexele la Regulamentul (CE) nr. 1420/1999 și la Regulamentul (CE) nr. 1547/1999 al Comisiei din 12 iulie 1999 de stabilire a procedurilor de control care trebuie aplicate, în conformitate cu Regulamentul (CEE) nr. 259/93 al Consiliului, transporturilor de anumite tipuri de deșeuri către anumite țări care nu intră sub incidența Deciziei OCDE C(92) 39 final (5), astfel cum a fost modificat ultima dată prin Regulamentul (CE) nr. 1552/2000 (6), și (c) obținerea unui răspuns din partea acelor țări care nu l-au oferit în 1994.
(2)
Dintre țările care au răspuns, Brazilia, Bulgaria, Burundi, Jamaica, Maroc, Nigeria, Peru, România, Tunisia și Zimbabwe au notificat Comisiei că sunt acceptate importurile de anumite deșeuri enumerate în anexa II la Regulamentul (CE) nr. 259/93, fie fără nici o procedură de control, fie fac obiectul controlului în conformitate cu procedura de control care se aplică anexelor III și IV la regulamentul menționat sau care este prevăzută la articolul 15 din regulamentul menționat. Cu privire la alte deșeuri, aceste țări au precizat faptul că nu doresc să primească transporturi.
(3)
Albania a răspuns „notei verbale” precizând că poziția sa nu s-a modificat. Cu toate acestea, dispozițiile cu privire la Albania trebuie modificate pentru a lua în considerare noul sistem de etichetare pentru anumite tipuri de deșeuri prevăzut în anexa II la Regulamentul (CE) nr. 259/93, astfel cum a fost modificat prin Decizia 1999/816/CE.
(4)
În conformitate cu articolul 17 alineatul (3) din Regulamentul (CEE) nr. 259/93, comitetul constituit în temeiul articolului 18 din Directiva 75/442/CEE a Consiliului din 15 iulie 1975 privind deșeurile (7), astfel cum a fost modificată ultima dată prin Decizia 96/350/CE a Comisiei (8), a fost notificat cu privire la cererea oficială formulată de aceste state la 23 iunie 2000 (la 12 iulie 2000 pentru Burundi).
(5)
Pentru a lua în considerare noua situație a acestor state, este necesar ca în același timp să se modifice Regulamentul (CE) nr. 1420/1999 și Regulamentul (CE) nr. 1547/1999.
(6)
Măsurile prevăzute de prezentul regulament sunt conforme cu avizul comitetului instituit în temeiul articolului 18 din Directiva 75/442/CEE,
ADOPTĂ PREZENTUL REGULAMENT:
Articolul 1
Regulamentul (CE) nr. 1547/1999 se modifică după cum urmează:
1.
Anexa A se modifică în conformitate cu anexa A la prezentul regulament;
2.
Anexa B se modifică în conformitate cu anexa B la prezentul regulament;
3.
Anexa C se modifică în conformitate cu anexa C la prezentul regulament;
4.
Anexa D se modifică în conformitate cu anexa D la prezentul regulament.
Articolul 2
Regulamentul (CE) nr. 1420/1999 se modifică după cum urmează:
1.
Anexa A se modifică în conformitate cu anexa E la prezentul regulament;
2.
Anexa B se modifică în conformitate cu anexa F la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 ianuarie 2001.